Bétera estrena nova web turística per a atraure visitants nacionals i internacionals
08 de maig de 2019

www.beteraturisme.com és la nova web creada per la regidoria de Turisme de l'Ajuntament de Bétera per a difondre el turisme i el patrimoni de Bétera d'una manera activa i participativa tant als veïns i veïnes del municipi com als potencials visitants nacionals i internacionals, “es tracta d'obrir una finestra de Bétera al món perquè ens visite qualsevol persona de qualsevol part del món”, expliquen des de l'àrea de Turisme.

El contingut de la web es troba tant en castellà com en valencià i a més ja s'està preparant també una versió en anglés perquè puga arribar a qualsevol part del món. La pàgina ha sigut dissenyada per a poder ser vista des dels diferents dispositius com a telèfon intel·ligent, tablet o ordinador.

El contingut és molt visual i els textos són senzills i directes. Les diferents seccions se centren en les festes i la cultura, què visitar tant a Bétera com en el seu entorn, un blog amb notícies d'actualitat que poden ser interessants per als visitants i a més inclou una extensa guia d'allotjaments, restaurants i cafeteries.

L'encarregada de la seua creació ha sigut Xatcom.net, una empresa de reconeguda experiència premiada pel bon disseny d'alguns dels seus treballs. Ells han sigut els encarregats també de realitzar bona part de les fotografies, així com alguns dels vídeos que retraten a la perfecció les festes de Bétera les seues tradicions i la seua idiosincràsia.

També s'ha comptat amb imatges cedides desinteressadament per dos fotògrafs de la localitat, Vicente Bes i Ximo Asensi.